Dagny Juel fra Kongsvinger var en vask----ekte IT-jente på 1890-tallet. Forfatter, kunstagent, oversetter og modell. Hun var omsvermet og myteomspunnet, men hennes ønskedrøm om å leve et alternativt kunstnerliv på kontinentet med ektemann og barn, endte fatalt.

VIGNETT

CHRIS: Året var 1892 og ved et svart piano dekorert med fotografier av venner og familie satt en slank ung kvinne med rødlig hår, og lyse, blå øyne.

LARS: Chris Nyborg, lokalhistoriker på Nasjonalbiblioteket.

CHRIS: Kvinnen ved pianoet var 25 år gamle Dagny Juel.  En av de fire døtrene til distriktslege Hans Lemmich Juell og Minda Blehr.

Dagny var farens øyensten, og matchet ham både i sin rastløse væremåte, og hårfarge. I tillegg til å spille godt klaver hadde hun fått opplæring i både fransk og tysk. Hun hadde vært på kostskole i Erfurt, og bodd i Kristiania i en periode. Der hun hadde blitt kjent med kunstnere som Edvard Munch og Gustav Vigeland.

Den siste tiden hadde det formet seg en idé hos den unge kvinnen:  Hun ville ikke gifte seg og leve et tradisjonelt liv som husfrue og mor. Tiden i Kristiania hadde inspirert henne til å søke seg mot kunsten.

Men for en kvinne av borgerskapet å søke lykken som kunstner var ikke vanlig kost på den tiden.

**Men** Dagny spilte jo  piano, noe som ble anerkjent som en borgerlig og ordentlig syssel.

Hun fikk derfor full støtte hjemme på ideen om å reise til utlandet for å fortsette med klaverstudier der. Nå var bare hinderet at hun måtte komme inn på en skole.

Dag ut og dag inn satt hun på krakken foran pianoet. Fingene fløy over de sorte og hvite tangentene når hun øvde inn vanskelige stykker av Grieg og Chopin.

Og en dag kom endelig beskjeden. Hun hadde fått plass på pianoskole i Berlin.

Gledesstrålende skrev hun til sin onkel Otto Blehr og spurte om at han kunne skaffe henne et diplomatpass som kunne gi henne en rekke fordeler i Berlin. Onkelen var nemlig statsminister og kunne fikse sånt.

Chris: OG vinteren 1893 kunne Dagny endelig pakke kofferten og sette kursen mot storbyen og kunstnerdrømmen. En kald februardag var Dagny på plass i Berlin. Her leide hun seg et rom hos en Frau Nebendahl i Potsdamerstrasse.

LARS: På denne tiden var Berlin en pulserende millionby med et yrende folkeliv, full av barer, restauranter og en livlig kabaret-og teaterscene, i tillegg til å være et sentrum for kunst og litteratur.

Og hun kastet seg ut i storbylivet  På dagtid studerte hun piano på en privat musikkskole for talentfulle musikere. Og når hun ikke spilte skrev hun. Noveller, dikt og dramatikk. Hun skrev frem en ny type kvinne i tekstene sine, aktiv og drevet av begjær.

DAGNY:

Jeg vil fortelle mit livs forunderlige historie. Kanskje vil ikke alle finde den så forunderlig – kanskje er det samme hendt med flere, men jeg har aldrig hørt noget om det, og derfor tror jeg at jeg er den eneste som har lidd denne tragiske mytiske livsskjæbne at stirre på.

(Fra Rediviva)

På kveldstid møtte hun gjerne sin gode venn kunstneren Edvard Munch. Enten de møttes ute eller i hans studio der han malte et portrett av henne.

MUNCH:
...hele hendes Apparition havde en ganske beroligende og samtidig inspirerende Virkning. Det var, som hendes blotte Nærhed ga nye Impulser, nye Ideer og Skabertrangen, der var slumret ind, vaaknet paany...

CHRIS: Munch ble i det hele tatt en viktig døråpner inn til kunstnermiljøet i byen.

Han introduserte henne for de toneangivende kunstnere som har sitt faste tilholdssted på kneipa Zum Schwarzen Ferkel, den Sorte Gris.

Der festet radarparet fra Norge med kultureliten

Kretsen på den Sorte Gris var mannsdominert. Men det ble tidlig klart at Dagny ikke hadde noe problem med å hamle opp med mannfolkene. Hun kunne diskutere, drikke og danse fletta av de fleste.

Mange av kunstnerne ble bergtatt av den talentfulle kvinnen fra Kongsvinger. Hun ble stadig sett blir sett arm i arm med ulike menn. En av dem den svenske dramatikeren August Strindberg, han ga henne tilnavnet Aspasia etter den kjente elskerinnen fra antikken.

LARS: Hun levde virkelig ut drømmen

CHRIS: Ja, hun gjorde virkelig det. Var på vei mot noe.

En kveld På den Sorte Gris kom hun i prat med den polske forfatteren Stanislaw Przybyszewski. Han hadde mørkt bustete hår og et intenst blikk og snart skulle gnistene fly mellom de to.

Przybyszewski var en ledende skikkelse blant kunstnerne, han var fascinert av satanismen og de mørkere delene av sjelslivet. og trakterte pianoet med en voldsomhet som fikk det til å høres ut som et helt orkester. Fra dette møtet var de to uadskillige. De ble sittende å snakke fortrolig sammen og delte en glødende lidenskap for musikken. Paret ble observert på elegante Café Monopol og var selvskrevne på den Sorte Gris.

Han ga henne kallenavnet Dachu betyr sjel, eller ånd. Og følte at hennes nærvær åpnet opp nye sider av ham som forfatter.

STAN: "Ja - jeg kjente ikke kjærligheten, kjente ikke meg selv. Og alt det som var meg ukjent - de ubevisste drivfjærene til min egen gjøren og laden, det som var min sjels store hemmelighet, det tvang hun frem. I henne ble det hemmelighetsfulle i min sjel kroppssliggjort, ja ser du, hun er min høyeste intellektuelle og estetiske nytelse."

CHRIS: Dagny skrev hjem om sin nye kjæreste, og betrodde sin søster Ragnhild at hun var hemmelig forlovet. Ragnhild synes det var flott at hun har møtt noen og gledet seg til å treffe ham.

CHRIS: Den 18. August 1893, bare noen få måneder etter at de møtte hverandre første gang, Stillte Dagny og Stanisław på byfogdens kontor i bydelen Tiergarten. Med seg hadde de to vitner. Og der ga de hverandre sitt ja, og betalte 1 mark for vigselsattesten.

Lars: før familien i det hele tatt hadde møtt hennes utkårede, hadde de to tatt steget videre.

LARS:  Sammen med Stan kunne hun jo fortsette å realisere kunstnerdrømmen, selv om hun nå var gift. Alt lå til rette for at de kunne blir kongen og dronningen av kultur-Berlin.

CHRIS:  Sammen reiste de på kryss og tvers i Europa og var hverandres heiagjeng. Hver gang hun fikk sjansen skrøt Dagny av litteraturen til sin utkårede. OG i Berlin leide de leide en leilighet i Louisenstrasse 6, med et piano som kunne dempes, slik at de kunne spille hele natten uten å forstyrre resten av huset.

 CHRIS: MEN snart skulle idyllen slå kraftige sprekker

***Men*** Stanislaw hadde mange elskerinner og flere uekte barn på samvittigheten. Dagny var i begynnelsen aksepterende til dette.

Skrivejobbene Stanislaw påtok seg ble som regel ikke fullført og det er det var det en grunn til. Han drakk veldig mye og kom seg ikke opp av senga før langt ut på dagen

Dagny måtte raskt venne seg til å leve sparsommelig og bidra til økonomien. Hun ga pianotimer, tok oppdrag som oversetter, og pantsatte til og med sine egne vinterkjoler for å få ekstra penger om våren. Likevel slet de med å få endene til å møtes og betale for seg.

LARS: For Dagny som kom fra et velstående hjem, var vel det en enorm overgang …

CHRIS: Ja, men de jobbet på,

 og skrev - og levde på en måte ut drømmen, selv om de av og til med å sette mat på bordet.

Og så skjedde det som ofte skjer i familier. Det kom barn. Først sønnen **Zenon** som ble født i 1894, og bare tre år etter kom datteren Iwa. Og med to barn å forsørge ble det enda knappere med penger og tid.

Lars: Det må ha begynt å tære på Dagny.

Chris: Ja, men for henne var det ikke aktuelt å gi opp og flytte hjem og leve et tilbaketrukket liv. Julen 1897 tok hun valget om å la begge sine små barn, den yngste bare tre måneder blir igjen hos familien hjemme i Norge, slik hun og mannen fikk tid og rom til å jobbe med kunsten.

CHRIS: Dagny satt ofte bøyd over ektemannen Stanislaws verk ivrig i gang med å oversette ham til både norsk og tysk. I tillegg til at hun skrev om vennen Munchs kunst og jobbet for at den skulle stilles ut både i Polen og i Tyskland.

Hun fant også tid til sitt eget forfatterskap, - drømmen om å bli utgitt på norsk var sterk.

*DAGNY: Det er virkelig en forbannelse at har man først begynt ˚a skrive, er det umulig ˚a slutte. Først kommer ett tema, s˚a et annet, og slik blir det ved. Mine bøker er enn˚a ikke kommet p˚a norsk,*

Høsten 1898 fikk ekteparet Przybyszewski en gledelig nyhet da de åpnet avisene. Stanislaws seineste bok hadde fått strålende kritikk i hans hjemland Polen. De bestemte seg for å flytte med barna til Krakow og prøve lykken der. Stanislaw fikk en redaktørstilling i tidsskriftet Zycie og familien bosatte seg på Karmelicka gaten sentralt i byen.

I Krakow hadde Stanislaw mange venner og bekjente som stadig kom på besøk. Blant dem var unge Wladislaw Emeryk som var stor fan av både Dagny og Stanislaw.  Mens Stanislaw trivdes som fisken i vannet og gikk fra rangel til rangel, så hadde Dagny vanskelig for ˚a finne seg til rette i de nye og fremmede omgivelsene.

Stanislaw kalte hjemmet “Satans synagoge” og her var det meste tillatt og ofte fullt hus og ville fester. Og da det kom Dagny for øret at Stanislaw NOK en gang har innledet et forhold, til enda en annen kvinne, var begeret fullt.

Dagny hadde ingen venner og slet med språket. Ensom i en by som ikke var hennes, med to barn bestemte hun seg for at nok var nok. Hun orket simpelthen ikke mer av pengemangel og utroskap og bestemte seg for å flytte ut.

Nå fulgte en turbulent tid da de to var fra hverandre. Begge innledet forhold på hver sin side. Og Stanislaw hadde få gode ord å si om kona.

Men da Dagny om sommeren tilbrakte tid hjemme på Kongsvinger gikk hun likevel rundt og ventet på brev fra Stanislaw. Hun klarte ikke helt å gi slipp, og endte mer å ta med seg barna tilbake til det turbulente forholdet i Polen.

CHRIS: Midt i alle konfliktene fikk ekteparet en dag fristende mulighet: å bli med deres velstående husvenn den unge Wladislaw Emeryk og besøke Kaukasus der hans far hadde kolossale eiendommer. Der kunne de bo staselig, mens de jobbet for å finne tilbake til hverandre, uten å stresse med å få endene til å møtes.

Sliten og med omsorgen for to barn var Dagny nølende til å reise langt vekk, men det var også en mulig vei ut av problemene.

En aprildag 1901 stod reisefølget med all sin bagasje klare på togstasjonen i Polen.

Men plutselig sa Stanislaw at han ikke kunne reise likevel. Noe hadde kommet i veien. Men han forsikret sin kone om at han skulle komme etter så snart han bare kunne,

og at hun bare skulle reise i forveien.

Dagny aksepterte dette, og satte seg på toget sammen med Emeryk og sønnen Zenon, mens ektemannen og datteren stod igjen på perrongen. Ikke hadde hun med seg reisepass og ikke penger, men den rike Emeryk sørget for at de kom avgårde.

Etter å ha vært på reise i tre uker, kom de fram til et sommervarmt Tbilisi.

De sjekket inn på ærverdige Grand Hotel like ved elven Kura.

Emeryk løy og fortalte at Dagny var hans søster, og fikk nøklene til rom 4 og 5.  Dagny var betatt av det vakre landskapet og sendte postkort med bilde av byen til familien.

 Nå gjenstod det bare å vente på at Stanislaw skulle ankomme.

 Dagene gikk, men Stanislaw lot vente på seg.  Emeryk reiste og møtte venner og kom tilbake, til Dagny og barnet, men ingen ektemann dukket opp.  Det var en fortvilet Dagny som sendte telegram til sin mann. Hun kunne ikke forstå hvordan han kunne la henne sitte slik og vente.

DAGNY:

Min forstand står stille, en hel måned uten ord. Jeg har telegrafert til Lemberg, til Krakau, til ~~w~~Warschau,

intet svar.

Jeg er forbløffet, komplett forbløffet.

Dagny kunne ikke tro det at hennes elskede ikke kom, og ikke lot høre fra seg. Hadde han latt henne i stikken, uten penger og uten pass og med en liten sønn å ta vare på?

 Dessuten begynte Emeryk som bodde vegg i vegg å virke følelsesmessig ustabil. Og Dagny fortsatte å skrive til sin ektemann:

DAGNY: Sehr Wichtig! Svært viktig! Du må absolutt og omgående sende penger og pass! Hvis ikke vil jeg kunne havne i en riktig så lei situasjon!

CHRIS: Men ingen mann, ingen penger og intet pass kom. Igjen hadde Stanislav skuffet, og regelrett sviktet sin kone. Om han hadde hatt planer om å komme til Tblisi så kunne det virke som han hadde slått de fra seg.

LARS: Tilbake satt Dagny, alene på et hotell i et fremmet land der hun ikke kunne språket, og ikke kunne komme seg noe sted for egen regning. Hun var prisgitt Wladislaw Emeryk.

Chris: Og heller ikke på hotellet kjente hun mange, og flere så med mistanke på den underlige trioen som liksom skulle være i slekt.

Hadde Dagny visst hva som foregikk bak hennes rygg, ville hun kanskje ha gjort et siste desperat forsøk på å komme seg vekk.

For Emeryk hadde grusomme planer. Det var ikke en bedre framtid han ville gi Dagny. Han var besatt at henne.

Uten at hun visste det hadde han lagt en plan og skrevet den møysommelig ned.

Hun skulle drepes.

Mens Dagny fortsatt ventet desperat på livstegn fra ektemannen i Polen, stadig mer fortvilet, satte Emeryk planen ut i livet.

CHRIS:  En dag da de har vært i Georgia i nærmere 2 uker gikk Emeryk inn i rommet der Dagny oppholdt seg.  Han hadde sørget for at sønnen var i et annet rom,

Han la fra seg fem forseglede brev, før han gikk bort til Dagny rettet en pistol mot hodet hennes  og trakk av.  Deretter skjøt han også seg selv.  I brevene forklarte han hvorfor han hadde drept Dagny.

EMERYK: Jeg dreper henne for hennes egen skyld.   Hun var ikke av denne verden, hun var altfor eterisk til at man kunne fatte hennes egentlige vesen.Hun var godheten selv, den slags godhet som kalles kongelig og som oppstår av forakt.

Brevene ga også inngående instrukser til hvordan begravelsen skulle ordnes, hvilke blomster som skulle brukes, hvem som skulle ta seg av fem år gamle Zenon når de begge to var døde.

CHRIS:  Dagny Juel ble begravet i tiblisi den 8. juni 1901, på det som skulle vært hennes 34. fødselsdag.

Indlandsposten 19. Juni .1901

Norsk dame skudt i Kaukasus

”Berliner Local-Anzeiger” har i disse Dage bragt en beklagelig Meddelelse, som i særlig grad vil vække Deltagelse og Sorg her paa Kongsvinger.

Nede i Tiflis er i disse Dage udspillet et Drama, i hvilket en norsk Dame, Fru Dagny Przybyzewski, spiller hovedrollen.

Den 35-aarige Dame, der er gift med den polske Forfatter er blit skudt af en ung Russer, der siden har dræbt sig selv.

CHRIS: En rekke ondsinnede rykter ble spredt i europeiske aviser. At Dagny befant seg på et hotell i utlandet med en mann hun ikke var gift ble stadig påpekt. Noen gikk så langt som til å si at hun kunne skylde seg selv når hun levde på denne måten. Og det var ikke mange som ville tale hennes sak heller, men hennes gode venn og samarbeidspartner, Edvard Munch skrev en artikkel i Kristiania dagblad og tok henne i forsvar:

MUNCH:

«Naturligvis var Fru Dagny ogsaa noget ekcentrisk, og havde nogen forrykte Ideer, men hvorfor behandler man hele den Historie som en Skandale og glemmer rent at dra de litterære Streger. Det er sandelig saa mange Koner, som er utro sine Mænd, hvorfor skal saa hendes Navn drages i Sølen, hendes liv belyses fra alle sider, og hun i Føljetoner skildres som en moderne Aspasia. Tror de ikke at slig atferd gjør hendes ulykkelige Familie og Venner ondt?»

LARS: Dagny Juel skrev dikt, skuespill, noveller og prosa-lyriske tekster. De prosa-lyriske tekstene og to av skuespillene ble utgitt mens hun levde. Resten av tekstene er utgitt senere. Lenge stod Dagny i skyggen av sine berømte bohemvenner, men i senere tid har man fått øynene opp for den kunstneren hun var, og ikke minst kunne blitt. Hun bidro til å fornye dramatikken – i tillegg var hun en allsidig kulturkvinne som formidlet Munchs kunst til Tyskland og Polen, oversatte sin manns bøker og knyttet nettverk med letthet.

LARS: Denne episoden er laget av: Ina Fjellhøy, Ragna Nordenborg, Dang Trinh og meg, Lars Hammeren Risberg. Tusen takk til Mona Pedersen, avdelingsdirektør og førstekonservator ved Kvinnemuseet, for kyndig veiledning og uthenting av arkivmateriale.